runetrust/blame-folketinget-dk huggingface dataset:
Henriette Kjær (KF), 2002-02-20:
Så mener jeg, vi er meget præcise og meget klare, hvorimod hvis vi ikke havde skrevet det, så kunne man have stukket nogen blår i øjnene, der pludselig ville benytte sig af det frie valg, hvor man så gerne vil flytte til en kommune, men hvor der simpelt hen ikke var mulighed for det.
Leila Stockmarr (EL), 2025-05-15:
Hvor vi før talte om bankers udlån, er det her en udvidelse af paletten, så et forbud mod direkte investeringer i og at skabe gunstige vilkår for virksomheder uden for Danmark, der aktivt underminerer Parisaftalen, ikke kun vil gælde banker, men også vil gælde pensionskasser.
Jonas Dahl (SF), 2012-01-19:
Hvis oppositionen har en fælles linje, må det være at ligge helt stille med sine ambitioner om at demontere velfærden for at give til de rige uden at forklare – i hvert fald hvis man kan slippe for det – hvordan krisen skal løses, eller hvad man vil gøre ved de problemer, som ikke bare kan løses med et smart slogan.
Sophie Løhde (V), 2024-10-23:
Jeg er sådan set bekendt med, at Statens Serum Institut har anslået, at der i 2022 var 29.000 personer, som blev indlagt med lungebetændelse, men det er bare ikke ensbetydende med, at så kan vi forebygge 29.000 indlæggelser ved at genindføre vaccinen i programmet, sådan som spørgeren også i dag fejlagtigt giver indtryk af.
Magnus Heunicke (S), 2018-04-12:
Til det andet eksempel, som Dansk Folkeparti nævnte, omkring togkøb, som jo er efter et EU-udbud, kunne jeg godt tænke mig af en Liberal Alliance minister at få et sådan lidt mere principielt svar: Vurderer ministeren, at det er inden for de realistiske eller generelt bare praktiske muligheder at afgøre spørgsmål om et EU-udbud til milliarder af kroner, et køb med private firmaer, ved derefter at sende det til folkeafstemning?
Nick Hækkerup (S), 2008-04-14:
Så hvis det, når trådene redes ud, viser sig, at det, jeg siger, og det, Socialdemokratiet fremfører, er rigtigt, behøver vi ikke lave sammenligninger med frikirker og Ruth Evens eller meget andet; så kan vi simpelt hen bare holde os til at sikre, at borgerne får deres egne penge.
Lene Espersen (KF), 2002-04-30:
Grunden til, at regeringen har set et behov for at tage et initiativ, er jo, at vi må sige, at på trods af at vi har en almindelig udvikling, der nok gør folk mere og mere frisindede og måske mere afslappede i forhold til det her, og at vi også har en teknologisk udvikling, som går rivende hurtigt, så er det efter vores mening af helt afgørende betydning, at der er en strafferetlig beskyttelse, som svarer til samfundets almindelige normer.
Marianne Jelved (RV), 2001-05-29:
Så der er egentlig ikke noget nyt i diskussionstemaerne, som beslutningsforslaget tager op, og hvis man læser Mandag Morgen fra den 21. maj i år, fremgår det, at LO tager denne diskussion alvorligt og har i sinde at tage den op med fornyet kraft.
Lars Løkke Rasmussen (V), 2017-03-23:
Jeg er overbevist om, at Danmark og EU fortsat i vidt omfang vil have fælles interesser med USA i forhold til, hvordan vi håndterer de store udfordringer i verden, men jeg kan jo også få øje på nuancerne og deler langt hen ad vejen de synspunkter, som hr. Nicolai Wammen gjorde rede for i sin glimrende ordførertale, og jo også hr. Martin Lidegaards opfordring til det, han omtalte som strategisk tålmodighed, som jo ikke skal fejloversættes til, at så er vi ligeglade.
Christian Langballe (DF), 2017-02-22:
Hvad vil ministeren gøre for at sikre en ordentlig lægefaglig standard i lægeerklæringerne, så der ikke gives statsborgerskab på et falsk grundlag, i lyset af at man den 7. februar 2017 i BT kunne læse, at en psykiater havde lavet meget mangelfulde og ubegrundede lægeerklæringer, som er blevet brugt af personer i et forsøg på at opnå statsborgerskab gennem dispensation fra bl.a. sprogkrav?
Keld Albrechtsen (EL), 2003-12-19:
Hvad nu, hvis der i den situation oven i købet sker det, at kommunen siger, at kommunekassen er tom, så man desværre ikke kan gå ind og give noget tilskud, for ministeren har jo overladt til kommunen selv at bestemme, om lejeren skal have et tilskud til at betale de store huslejestigninger?
Henrik Dahl (LA), 2020-11-11:
Selvfølgelig er det godt, at der bliver gjort noget for f.eks. ordblinde, og at der bliver gjort noget på testområdet, men kan ministeren ikke holde med mig i, at når så mange dygtige regeringer og så mange dygtige undervisningsministre har fejlet, så er der et behov for at starte ret meget forfra?
Marianne Jelved (RV), 2003-04-09:
Jeg håber ikke, det overrasker hr. Søren Krarup, at jeg sådan set godt forstår hr. Søren Krarups ræsonnement, men alligevel vil jeg bruge lejligheden til at få lidt større klarhed over det ved at spørge: Hvordan kan man sætte sig uden for lov og orden, når der i det internationale samfund ikke er den form for lov og orden, som hr. Søren Krarup taler om?
Poul Nyrup Rasmussen (S), 1999-05-12:
Hvis vi mener, at de offentlige arbejdspladser skal gå foran, så må vi også forme en strategi her, og det er heldigvis noget, vi i meget stor udstrækning kan realisere. Udvalget anbefaler, at der fastsættes krav om udarbejdelse af handlingsplaner, både inden for det statslige og det kommunale område.
Frederik Vad (S), 2026-01-15:
Men jeg vil også sige, at hvis man tager de to lande f.eks., hvor Danmark har været involveret, Irak og Afghanistan, i det her 21. århundrede og ser på de flygtningegrupper, vi har fået derfra, og som jo kommer fra krig og traumer, kan man sige, at for irakernes vedkommende er det 30 pct., men for afghanernes vedkommende er det 15 pct.
Astrid Krag (S), 2018-01-12:
Det må jeg jo næsten genfinde og gense, for det klip ligger da heldigvis på TV 2 PLAY, og jeg kan sige, at jeg ikke er den eneste, der har haft den oplevelse af det, hr. Torsten Schack Pedersen sagde i forlængelse af en konkret sag, som vel egentlig er fra hans hjemvalgkreds, altså at så længe man har et arbejde, så længe man er selvforsørgende og i beskæftigelse, skal man have mulighed for at få forlænget sin opholdstilladelse.
Arne Melchior (CD), 1999-12-09:
Jeg møder stor forståelse hos mennesker på alle lønniveauer og alle uddannelsesniveauer og alle ansvarsniveauer for det, der foregår her, og derfor er jeg ganske tryg ved, at når den første ophidselse hos nogle overskriftmagere har sat sig, så vil man finde, at den rettelse, der sker her, er rimelig og gavnlig, og derfor stemmer vi trygt for denne lovbuket.
Lotte Bundsgaard (S), 2001-06-01:
Derfor er målet med regeringens politik at skabe moderne fysiske rammer for et liv som ældre, skabe rammer, hvor den ældre bevarer sin værdighed, selvstændighed og medindflydelse, rammer, som inspirerer til samvær med andre, og rammer, som giver den optimale mulighed for individuel pleje og hjælp til de opgaver, man ikke længere selv kan klare.
Birthe Rønn Hornbech (V), 2000-12-07:
Det var ikke noget, vi i Venstre havde sat spørgsmålstegn ved, men det var netop venstrefløjen, der ønskede det, hvis ikke jeg husker meget galt, og man talte også meget om et bredere rekrutteringsgrundlag, ja, man må vel få den indstilling, at man netop på venstrefløjen var meget bekymret for, om dommere kun var sådan nogle, der altid sad på de støvede dommerkontorer.
Margrete Auken (SF), 1999-02-02:
Selv om den - og nu kommer selvfølgelig det, der er alarmerende - ansvarlighed og opfindsomhed med den kollektive trafik i landområderne, som vi i fredags blev præsenteret for fra flere politikere, var mere opmuntrende end den debat, vi har haft i dag, har været. Én af dem, der deltog i fredags, var inde på, at man i stedet for at tale om kollektiv transport skulle tale om fælles transport.
Mette Thiesen (DF), 2024-04-18:
Man forestiller sig vel, at han, da han så senere blev dømt for et forhold, der gik tilbage fra før ansøgningen, så fik frataget sit statsborgerskab, for det var man jo i sin fulde ret til at gøre, altså at man ville erklære tildelingen af statsborgerskabet annulleret, da det var opnået ved svig og derfor ugyldigt.
Torsten Gejl (ALT), 2017-02-23:
Er der efter ministerens vurdering ikke et eller andet mærkeligt i at presse folk på kontanthjælpen, skære i kontanthjælpen, for at give folk et incitament til at tage et arbejde, når der er en del af dem, der får beskåret deres hjælp, som ikke har en jordisk chance for det?
Lone Dybkjær (RV), 2010-03-04:
Så alt i alt synes jeg ikke, at vi skal tilbage til den gamle ordning, men jeg synes virkelig, at man skal interessere sig for, hvordan området har udviklet sig, siden det blev indført, og om vi ikke lige skulle prøve at kigge på, om alt er så godt, som ministeren tror at det er.
Marlene Ambo-Rasmussen (V), 2022-04-29:
Det her kommer nok ikke som nogen overraskelse, men Venstre kan selvfølgelig ikke bakke op om beslutningsforslaget, og vi mener egentlig også, at det her forslag blot er endnu et forsøg på at bedrive en ideologisk kamp mod de private velfærdstilbud, og det kan vi selvfølgelig ikke være med til i Venstre.
Margrete Auken (SF), 2000-04-13:
Vi skal altså tage i betragtning, at der ikke er andre trafikanter, før vi kan begynde at sammenligne sikkerhedskravene. Så synes jeg lige, jeg vil tilføje, at hvis vi nu ingenting gør og bare siger, at nu giver vi tilladelse til, at der bliver kørt hurtigere, vil det med statsgaranti medføre flere ulykker.
Karsten Lauritzen (V), 2010-04-29:
Derfor vil jeg give hr. Ole Sohn endnu en chance, så kan det være, at vi i Venstre vil overveje regnekurset, hvis hr. Ole Sohn ellers vil fortælle os, hvad der står på SF's lommeregner, og hvad SF's valgløfter koster i den her folketingssamling?
Flemming Møller Mortensen (S), 2009-01-20:
Fra socialdemokratisk side stiller vi os naturligvis forstående over for, at 25 mia. kr. er 25 mia. kr., men 25 mia. kr. er slet ikke nok i forhold til det, regionerne har sagt er behovet for at bringe sundhedsvæsenet op på et kvalitetsniveau, som svarer til det, fru Vivi Kier siger 25 mia. kr. kan gøre.
Jens Vibjerg (V), 1998-10-22:
Vi har jo set, at mange kurser og uddannelser ikke har haft nogen reel effekt på beskæftigelsesgraden, og med en række flaskehalsproblemer og stadig mange ledige er det afgørende nødvendigt, at de lediges kurser og uddannelsestilbud målrettes mod de behov, arbejdsmarkedet har.
Uffe Elbæk (ALT), 2020-01-16:
Nemlig at der nærmest er en Grand Canyondyb afgrund af mangel på tillid mellem borgerne og os politikere – det har vi efterhånden nævnt mange gange herinde i salen – og hvad pokker grunden så er til, at vi kan se, at vi simpelt hen scorer så lavt, når man skal vurdere tilliden til brancher, hvor vi ligger og roder helt nede i bunden af det, kun overgået af, jeg tror, det var Christian Juhl, der nævnte det, brugtbilsforhandlere og så journalister.
Lene Espersen (KF), 2003-05-28:
Men det er også klart - og det ved jeg at fru Line Barfod er fuldt ud opmærksom på - at vi har en lov om undersøgelseskommissioner, og noget af det helt centrale i den er jo, at når man beder nogle mennesker om at redegøre for et begivenhedsforløb og undersøge tingene til bunds, så bliver de altså også nødt til at have noget substantielt og noget afgrænset at forholde sig til.
Jørgen Arbo-Bæhr (EL), 2005-12-07:
Vil ministeren ikke også godt indrømme, at det også er en finansministers opgave at give kommunerne og regionerne, som det hedder nu om dage, mulighed for rent faktisk at få ansat flere, sådan at folk ikke bliver holdt hen på passiv forsørgelse på den ene side og andre bliver slidt ned på den anden side?
Pernille Skipper (EL), 2021-04-15:
Det lønhierarki eksisterer stadig væk, og det er en af de rigtig, rigtig store grunde til, at vi i vores samfund som helhed har et meget kønsopdelt arbejdsmarked og dermed også en uligeløn på mellem 12 og 14 pct. mellem mænd og kvinder i samfundet overordnet.
Svend Aage Fauerholdt (DF), 2001-02-22:
Vi afgav beretning den 16. juni år 2000, og da sagde vi fra Dansk Folkeparti, at vi finder det yderst fornuftigt, at der tilrettelægges og etableres et nyt og tidssvarende returpantsystem, der giver en ensartet og effektiv behandling af både genbrugsflasker og engangsemballage.
Martin Lidegaard (RV), 2005-11-25:
En visitering er også noget, man kan vælge, hvor man siger: Jeg vil gerne prøve at se, om jeg i dag 10 år efter, at jeg blev ramt af min sygdom, måske er kommet så meget til hægterne, at jeg kan klare at arbejde 10, 15 eller 20 timer, eller jeg vil gerne prøve, om jeg kan få et fleksjob.
Holger K. Nielsen (SF), 2006-05-02:
Men det, som forskerne siger, og som jo alle ved, er, at Sovjet i forhold til Vesten havde nogle helt andre vurderinger, nogle andre trusselsvurderinger, nogle andre militære vurderinger, og det er derfor, at man jo ikke kan bruge det som argument, at fordi de undertrykte polakkerne, så måtte man regne med, at FE's vurdering, at de ville angribe Danmark, holdt stik.
Marlene Harpsøe (DF), 2008-04-10:
For os er det vigtigt at få en præcisering af, hvad det er for en type afsonere, der kan få mulighed for at afsone derhjemme, for vi mener, at der skal være regler for, hvornår man må afsone derhjemme, og hvornår man skal afsone i et fængsel.
Ole Stavad (S), 1998-05-06:
danske forretningsdrivende, herunder dem, der leaser biler ud, rimelige vilkår. Så havde hr. Kim Behnke - og i øvrigt tak for tilslutningen - en række bemærkninger om en række dråber, og jeg forstår, at det er en sag, som hr. Kim Behnke vil følge op under udvalgsbehandlingen.
Jens Vibjerg (V), 2005-05-10:
Det, jeg hører de siger, når de søger et ordinært arbejde, er, at arbejdsgiveren kræver, at man skal tale rigsdansk, at man skal kende navnene på nordiske guder, næsten på dem alle sammen, men når det er aktivering, når man har løntilskud med, kan man godt bruges.
Lars Løkke Rasmussen (V), 2008-05-22:
Det er jo sådan set også unikt, fordi vi jo i modsætning til den almindelige måde, vi arbejder på, hvor et flertal dybest set er et flertal, har tilvejebragt penge, hvor de fleste partier i Folketinget på tværs af de skel, der traditionelt deler konsensusorienterede, skal tage hul på at løse nogle af samfundets vigtigste problemer.
Kristian Jensen (V), 2003-04-08:
den 28. marts, og allerede mandag den 31. marts var regeringen klar med et aktstykke om humanitær bistand for 180 mio. kr. og genopbygningsbistand for 170 mio. kr., sådan at vi i Finansudvalget allerede den 2. april kunne have bevilget midlerne.
Ulla Tørnæs (V), 2010-11-09:
Og det kunne vi så passende gøre i forbindelse med den førtidspensionsreform, som regeringen har annonceret at man vil lave, for der er det Venstres mål, at unge ikke skal have en permanent offentlig forsørgelse, altså at man parkeres på en permanent offentlig forsørgelse som førtidspensionen.
Pernille Skipper (EL), 2018-10-04:
Men jeg kan love hr. Kristian Thulesen Dahl, at Enhedslisten ikke kommer til at sidde og gennemføre hr. Kristian Thulesen Dahls udlændingepolitik som en del af en regering, hvis det var det, hr. Kristian Thulesen Dahl et øjeblik sad og håbede på.
Magnus Heunicke (S), 2020-01-22:
Men det handler også generelt om at få løftet vores sundhedsvæsen, for personalet løber stærkt derude – nogle gange for stærkt – og så er det netop, at tid til omsorg for patienten og det, at man kerer sig og forstår patientens situationen til fulde, er noget, man ikke når at få gjort fuldt ud.
Ellen Trane Nørby (V), 2017-02-03:
Det indgår i vores idrætspolitik for at sikre, at flere danskere bliver aktive i bl.a. idrætsklubber, lige så vel som vi har en forebyggelsesindsats, når det handler om at bekæmpe rygning, når det handler om at bekæmpe den nordiske rekord, Danmark desværre har i at drikke for meget alkohol.
Troels Lund Poulsen (V), 2017-01-18:
Det er jo den vej, jeg synes vi skal gå, og ikke, at man skal lave et system, hvor man siger, at man ikke ønsker at have en fri bevægelighed, og at man ikke vil sørge for, at der kan være folk, der vandrer rundt i Det Europæiske Fællesskab.
Peter Skaarup (DF), 2021-05-03:
Så vil jeg sige tak til Venstre, som gerne vil støtte noget af forslaget, muligvis, og Konservative og Nye Borgerlige, som også bakker op, hvorimod SF ikke rigtig er med på den, selv om man muligvis kan prøve at se, om man kan klemme SF lidt på maven.
Eva Kjer Hansen (V), 2006-05-17:
Jeg er faktisk rigtig glad for, at fru Lise von Seelen peger på netop dette område, for det er jo netop et af de eksempler, hvor jeg har sagt til kommunerne: Nu må I altså sørge for at prioritere eksempelvis børneområdet således, at der er de ressourcer, der skal til, for at I kan magte de opgaver, I har på området.
Liselott Blixt (DF), 2017-05-17:
Ja, men vi var også rigtig kede af, at det kun var SF, der var med på det forslag til vedtagelse, vi havde med til i sidste uge, og jeg vil da nævne, at det, vi så var med til at sige, var, at der var utilsigtede virkninger af produktivitetskravet på 2 pct. Det synes jeg da er at gå et skridt fremad, når vi stemte for det andet krav.
Rune Lund (EL), 2007-05-30:
Så har der været debat om de to forslag til vedtagelse, der er fremsat her i dag, hvoraf det ene forslag til vedtagelse, som også Enhedslisten står bag, siger, at vi ikke skal lave nogen kattelemme i forhold til at bekæmpe brugen, produktionen og omgangen med klyngevåben.
Martin Lidegaard (RV), 2014-06-02:
Jeg tror, man skal huske på – vi skal jo ikke så langt tilbage i historien, det er sådan set kun et halvt års tid siden – at det, der skete, jo var, at et stort set enigt parlament i Ukraine med den daværende præsident, Janukovitj, ønskede at etablere en associerings- og handelsaftale med EU; det var demokratisk valgte politikere, udtryk for et enigt ukrainsk samfunds ønske om en tilnærmelse.
Morten Messerschmidt (DF), 2023-12-19:
Med formandens tilladelse vil jeg læse fra fru Anne Grete Holmsgaards bog: Den jødiske afhængighed af Israel må forstås sådan, at kun Israel kan integrere; at jøderne ikke assimileres og integreres; kun Israel kan sikre, at jøderne forbliver en isoleret gruppe.
Elsebeth Gerner Nielsen (RV), 2007-03-21:
Hvis det er rigtigt, at regeringen ikke har nogen som helst intention om at lægge pres på f.eks. Danmarks Radio, hvorfor så ikke pålægge sig selv den restriktion, at man i det øjeblik, man som minister henvender sig til eksempelvis Danmarks Radio, så sørger for at oplyse offentligheden om det.
Jørgen Arbo-Bæhr (EL), 2006-11-10:
Jeg respekterer fuldt ud hr. Bent Bøgsteds tro, men hvis det nu viser sig, at den tro ikke holder stik, hvis det nu viser sig, at der ikke bliver de her mærkbare forbedringer af det fysiske og psykiske arbejdsmiljø og folk ikke bliver mindre nedslidte, ville det da være meget rart at vide, om det får betydning for hr. Bent Bøgsteds indstilling til, om man skal tvinge folk til at blive længere på arbejdsmarkedet.
Elisabeth Arnold (RV), 2005-11-29:
Jeg har en mistanke om, at den her trafik med at pålægge organisationer egenfinansieringskrav, er en trafik, der kan fortsætte i hvert fald et par år endnu, og derfor vil jeg gerne spørge, om ministeren vil fortsætte med at udvide liberaliseringen af indsamlingsloven, sådan at også nye organisationer kan komme med.
Jakob Sølvhøj (EL), 2021-04-26:
Og derfor er det jo også ærgerligt, at der er partier, der mener, at vi skal have meget dramatiske nedskæringer i skattebetalingen; for det ville jo i givet fald betyde – både på folkeskoleområdet og deraf afledt på friskoleområdet – at der ville blive meget færre penge at gøre godt med.
Anne Baastrup (SF), 2003-05-05:
Sidder man som betjent i en bil og får at vide, at der er husspektakler ovre i Danmarksgade nr. 1, er det spørgsmålet, om man prioriterer det så voldsomt, som hvis man taler om overfald i Danmarksgade 1. Jeg tror helt sikkert, at det, der er afgørende for, i hvilket omfang der kommer gang i adrenalinet og politiet rent faktisk reagerer her og nu og hurtigt, er ordet.
Tom Behnke (KF), 2011-02-03:
Det gjorde man jo, fordi der var nogle, der frygtede, at det her ville ende i fuldstændig kaotiske tilstande med læssevis af søgsmål og amerikanske tilstande, men der skete jo sådan set det modsatte: Der har været så få sager, at det er for tidligt at lave en revision, for man har ikke rigtig et grundlag at gøre det på.
Line Barfod (EL), 2008-05-09:
Når de så i stedet oplever, at de ikke skal se på, hvad der fagligt set er bedst, men på, hvad der bedst kan betale sig de oplever, at der bliver indført finansieringsmekanismer, der ikke styrker det at tage sig bedst af mennesker, men i stedet at gøre tingene til varer og se, hvordan det private sygehusvæsen bedst kan udvikle sig - så er det, at mange får nok.
Morten Østergaard (RV), 2010-01-13:
Derfor er det bare usandsynlig vigtigt, hvis man vil skabe tryghed – eller skabe utryghed for den sags skyld – at vi får at vide, om det her er et udtryk for, at regeringen har opgivet at reformere sig til holdbarhed i de offentlige finanser og i stedet har valgt, med finansministerens ord, en nulvækst i de offentlige udgifter, så vi kan spare os ud af problemerne.
Holger K. Nielsen (SF), 2016-03-29:
Hvis vi sidder og kloger os på, om det er den ene eller den anden løsning, og hvordan og hvorledes, så er det da den rene amatørisme, og det vil jeg da meget fraråde at vi begynder at stikke fingrene i og rode os ind i. Derfor er det meget klart sagt i forslaget til vedtagelse, at regeringen arbejder på at få en Europol-aftale som en konsekvens af folkeafstemningen.
Karsten Nonbo (V), 2004-03-26:
Vi kunne f.eks. tage Strøget og sige: Der er - nu ved jeg ikke, hvor bredt Strøget er - 4 m på hver side, i midten er der en cykelsti med fortovskant på begge sider, således at fodgængerne ved, at når de krydser ind over der, så låner de cykelstiens område.
Martin Lidegaard (RV), 2005-03-31:
Lad os nu for et kort sekund glemme argumenterne om armslængdeprincippet, argumentet med at smadre de faglige miljøer, og så holde os til det, som forekommer mig helt indlysende, at når man planlægger i Danmark, giver det simpelt hen ikke mening kun at planlægge for små kommunale enheder.
Elsebeth Gerner Nielsen (RV), 2000-11-15:
Jeg håber, at det med disse svar på spørgsmålene nr. S 359, S 360 og S 361 er lykkedes mig at gøre tingene så klare for hr. Jens Rohde, at hr. Jens Rohde nu forstår sammenhængen, så vi undgår at skulle tage mere af Folketingets tid til det her.
Keld Albrechtsen (EL), 2003-12-16:
Så er det bare, jeg siger, at når man så vil spare, bruger man oven i købet de ressourcer, der er tilbage, til at kontrollere de virksomheder, der i forvejen har en miljøgodkendelse, hvor det ikke er specielt sandsynligt, at det er der, de største problemer er, og så åbner man en kæmpe ladeport for nye automatiske godkendelser ved postkortmetoden, hvor man ikke har styr på, hvad der så bliver godkendt, fordi man har sparet ressourcerne til den del væk.
Sophie Løhde (V), 2013-06-27:
Det må man jo forvente at få oplyst med hele den her debat, der har været i dag, herunder også det faktum – og det er nok det, der nager regeringen allermest, for det er trods alt ikke hver dag, det sker – at regeringen om lidt ikke har et flertal med sig, men er i den situation, at man har et flertal imod sig.
Per Clausen (EL), 2008-11-20:
Klimaministeren, som selvfølgelig også er nødt til - det anerkender jeg - at forsvare sin kampagne om at spare på CO2-udslippet, har jo sagt, at efter hendes opfattelse forholder det sig sådan, at en realiseret reduktion af udledningen på længere sigt vil gøre det nemmere at sænke kvoteloftet og dermed opnå fremtidige klimagasreduktioner.
Frank Aaen (EL), 2011-01-20:
Men kernen i det her forslag går jo ud på at jage dem i samfundet, der har allermindst, og som i forvejen har meget svært ved at få økonomien til at løbe rundt og derfor er kommet i gældsproblemer, og gældsproblemer er for de folk noget, der holder dem fast i en dårlig social situation.
Mike Legarth (KF), 2010-03-02:
Så er det første spørgsmål: Hvor stor er sandsynligheden for, at pengene, hvis det lån blev givet, kunne betales tilbage, når 140 pengeinstitutter, der har de dygtigste bankfolk, der er uddannet til risikovurdering, har sagt nej, fordi de ikke turde gå ind i det her projekt?
Mattias Tesfaye (S), 2020-02-07:
Jeg kan i hvert fald bekræfte, at vi f.eks. i reglerne for ægtefællesammenføring stiller krav om, at der skal stilles en bankgaranti, netop for at sikre, at hvis f.eks. en udenlandsk ægtefælle mister sit job og ikke kan blive forsørget af sin danske ægtefælle, er der stillet en sikkerhedsstillelse, som kommunen kan hæve på.